Illum il-Kummissjoni pproponiet li l-2021 issir is-Sena Ewropea tal-Ferroviji, biex tappoġġa t-twettiq tal-objettivi tagħha tal-Patt Ekoloġiku Ewropew fil-qasam tat-trasport. Sensiela ta' avvenimenti, kampanji u inizjattivi fl-2021 se tippromwovi l-ferroviji bħala mezz ta' trasport sostenibbli, innovattiv u sikur. Din ser tenfasizza l-benefiċċji tagħhom għan-nies, l-ekonomija u l-klima u ser tiffoka fuq l-isfidi li fadal biex tinħoloq Żona Ferrovjarja Unika Ewropea vera mingħajr fruntieri. Il-Kummissarju għat-Trasport Adina Vălean, hija u tħabbar il-proposta tal-lum, qalet: “Bla dubju t-trasport ferrovjarju jfisser benefiċċji kbar fil-biċċa l-kbira tal-oqsma: fis-sostenibbiltà, fis-sikurezza u anke fil-veloċità; ladarba jkun organizzat u żviluppat skont il-prinċipji tas-seklu 21. Iżda hemm ukoll xi ħaġa aktar profonda dwar il-ferroviji: iqarrbu l-pajjiżi tal-UE u mhux biss f'termini fiżiċi. It-twaqqif ta' netwerk koerenti u funzjonali madwar l-Ewropa kollha huwa eżerċizzju fil-koeżjoni politika. Is-Sena Ewropea tal-Ferroviji mhijiex avveniment każwali, iżda inizjattiva li ttieħdet fiż-żmien xieraq, meta l-UE teħtieġ dan it-tip ta' impenn kollettiv.” Il-ferroviji — konnessjoni sostenibbli u sikura Il-ferroviji huma mezz ta' trasport fost l-aktar sostenibbli u l-aktar sikuri li għandna, u se jkollhom rwol ewlieni fis-sistema tal-mobbiltà futura tal-Ewropa. Minbarra li huma ekoloġiċi u effiċjenti fl-użu tal-enerġija, il-ferroviji huma wkoll l-uniku mod ta' trasport li naqqas l-emissjonijiet tas-CO2 tiegħu b'mod kważi kontinwu sa mill-1990, u fl-istess ħin żied il-volumi tat-trasport. Il-ferroviji jgħaqqdu n-nies, ir-reġjuni u n-negozji fl-UE kollha. Barra minn hekk, din hija prova ta' għarfien espert Ewropew fl-inġinerija u parti mill-wirt u l-kultura Ewropea tagħna. Għaliex l-2021? Is-Sena Ewropea tal-Ferroviji fl-2021 se tgħin biex jitħaffef il-pass tal-modernizzazzjoni tal-ferroviji, li huwa meħtieġ biex isiru alternattiva aktar popolari għall-mezzi ta' trasport inqas sostenibbli. L-2021 se tkun l-ewwel sena sħiħa li fiha r-regoli miftiehma skont ir-Raba' Pakkett Ferrovjarju se jiġu implimentati fl-UE kollha. L-2021 timmarka wkoll diversi anniversarji importanti għall-ferroviji: l-20 anniversarju tal-ewwel Pakkett Ferrovjarju, il-175 anniversarju tal-ewwel konnessjoni ferrovjarja bejn żewġt ibliet kapitali tal-UE (Pariġi-Brussell), kif ukoll 40 sena tat-TGV u 30 sena tal-ICE. Għall-festival internazzjonali tal-arti EUROPALIA diġà ntgħażlu l-ferroviji bħala t-tema tiegħu għall-2021. Dan il-festival se jikkontribwixxi b'mod attiv għall-firxa wiesgħa ta' attivitajiet li se jsiru matul is-Sena Ewropea tal-Ferroviji. Sfond Fil-Komunikazzjoni tagħha tal-11 ta' Diċembru 2019, il-Kummissjoni Ewropea stabbiliet Patt Ekoloġiku Ewropew għall-UE u għaċ-ċittadini tagħha, bil-għan li tinkiseb newtralità klimatika sal-2050. Peress li t-trasport jammonta għal kwart tal-emissjonijiet tal-gassijiet serra tal-UE, is-settur se jkollu rwol kruċjali biex tintlaħaq din il-mira u ġie stabbilit l-objettiv li l-emissjonijiet tiegħu jitnaqqsu b' 90 % sal-2050. Bħala parti mill-Patt Ekoloġiku Ewropew, il-Kummissjoni bħalissa qed taħdem fuq strateġija għal mobilità sostenibbli u intelliġenti li se tindirizza l-emissjonijiet mill-mezzi kollha tat-trasport. Bħala kwistjoni ta' prijorità, parti sostanzjali mill-75 % tal-merkanzija interna li llum tinġarr bit-triq għandha tiġi trasferita għal fuq il-ferroviji u l-passaġġi fuq l-ilma interni. Il-proposta tal-Kummissjoni li tiddikjara l-2021 bħala s-Sena Ewropea tal-Ferroviji issa jeħtieġ li tiġi adottata mill-Parlament Ewropew u mill-Kunsill. Għal aktar informazzjoni: Proposta għal Deċiżjoni tal-Parlament Ewropew u tal-Kunsill dwar Sena Ewropea tal-Ferroviji (2021) Skeda informattiva: 2021 — Is-Sena Ewropea tal-Ferroviji Patt Ekoloġiku Ewropew Snin Ewropej